פורום השואה העולמי החמישי

הלוגו של הפורום עם הכיתוב: "זוכרים את השואה, נלחמים באנטישמיות"

מטוסו של נשיא גרמניה ב[[נמל התעופה בן-גוריון]]
המנהיגים שהגיעו לפורום במשכן הנשיא, 22 בינואר 2020
ראש ממשלת ישראל [[בנימין נתניהו נואם בטקס המרכזי בפורום ביד ושם, 23 בינואר 2020]]
נשיא רוסיה [[ולדימיר פוטין נואם בטקס המרכזי, 23 בינואר 2020]]
נשיא גרמניה [[פרנק-ואלטר שטיינמאייר נואם בטקס המרכזי, 23 בינואר 2020]]
המנהיגים שהגיעו לפורום בסיום הטקס המרכזי, 23 בינואר 2020

[[נשיא אוקראינה וולודימיר זלנסקי, יחד עם רעייתו ושגריר ישראל באוקראינה יואל ליאון, מבקר בבקעת הקהילות ביד ושם בשולי הכינוס, 24 בינואר]]
פורום השואה העולמי החמישי הוא הכינוס ה-5 של פורום השואה העולמי, שמטרתו לשמור על זיכרונות מזוועות השואה ושאר האירועים הטרגיים של מלחמת העולם השנייה.
הפורום העולמי החמישי התקיים ביד ושם בירושלים ב-23 בינואר 2020 בחסות נשיא מדינת ישראל ראובן ריבלין. הכינוס נערך לקראת יום השנה ה-75 לשחרור אושוויץ ויום הזיכרון הבינלאומי לשואה, כמו גם על רקע העלייה בתופעת האנטישמיות. בכנס התארחו עשרות מנהיגים בכירים, כמעט כולם מארצות אירופה. הוא היה הכינוס הבינלאומי הגדול בתולדות ישראל.

== מנהיגים שהשתתפו בפורום ==
בפורום השתתפו מנהיגים מ-45 מדינות מלבד נשיא מדינת ישראל, בהם:

=== מלכים ונסיכים ===
* מלך הבלגים פיליפ
* מלך הולנד וילם-אלכסנדר
* מלך ספרד פליפה השישי
* נסיך ויילס ויורש העצר של הממלכה המאוחדת צ'ארלס
* הדוכס הגדול של לוקסמבורג אנרי
* נסיך נורווגיה הוקון

=== נשיאי מדינות ===
* נשיא מדינת ישראל, ראובן ריבלין
* נשיא רוסיה, ולדימיר פוטין.
* נשיא גרמניה, פרנק-ואלטר שטיינמאייר.
* נשיא צרפת, עמנואל מקרון.
* נשיא אוסטריה, אלכסנדר ואן דר בלן.
* נשיא אוקראינה, וולודימיר זלנסקי.
* נשיא איטליה, סרג'ו מטרלה.
* נשיא איסלנד, גודני יוהאנסון.
* נשיא אלבניה, איליר מטה.
* נשיא ארגנטינה, אלברטו פרננדס.
* נשיא ארמניה, ארמן סרקיזיאן.
* נשיא בולגריה, רומן ראדב.
* נשיא בוסניה והרצגובינה, ז'לקו קומשיץ'.
* נשיאת גאורגיה, סלומה זוראבישווילי.
* נשיא הונגריה, יאנוש אדר.
* נשיא יוון, פרוקופיס פבלופולוס.
* נשיא מולדובה, איגור דודון.
* נשיא מונטנגרו, מילו ג'וקאנוביץ'.
* נשיא מקדוניה הצפונית, סטבו פנדרובסקי
* נשיא סלובניה, בורוט פאחור.
* נשיאת סלובקיה, זוזנה צ'פוטובה.
* נשיא סרביה, אלכסנדר ווצ'יץ'.
* נשיא פורטוגל, מרסלו רבלו דה סוזה.
* נשיא פינלנד, סאולי ניניסטה.
* נשיא קפריסין, ניקוס אנסטסיאדיס.
* נשיאת קרואטיה, קולינדה גרבר-קיטרוביץ'.
* נשיא רומניה, קלאוס יוהאניס.

=== מושלים כלליים ===
* המושל הכללי של אוסטרליה דייוויד הארלי
* המושלת הכללית של קנדה ז'ולי פאייט

=== ראשי ממשלה ===
* ראש ממשלת ישראל, בנימין נתניהו
* ראש ממשלת דנמרק מטה פרדריקסן
* ראש ממשלת צ'כיה אנדריי באביש
* ראש ממשלת שוודיה סטפן לוון
* שר המדינה של מונקו סרז' טל

=== נציגי ארגונים בינלאומיים ===
* נשיא הפרלמנט האירופי דוד ססולי
* נשיא המועצה האירופית שארל מישל
* נשיאת הנציבות האירופית אורסולה פון דר ליין

=== אורחים נוספים ===
* יושבת ראש בית הנבחרים האמריקני ננסי פלוסי
* סגן נשיא ארצות הברית, מייק פנס
* יו"ר האספה הלאומית של אזרבייג'ן אוקטאי אסדוב 
* יו"ר הסאימה (הפרלמנט של לטביה) אינרה מורנייצה 
* יו"ר הסיימאס (הפרלמנט של ליטא) ויקטורס פרנצקייטיס 
* יו"ר בית הנבחרים של בלארוס אולדזימיר אנדרייצ'נקה 
* הוותיקן - החשמן קורט קוך 

בלט בהיעדרו מהפורום נשיא פולין אנדז'יי דודה, אשר ביטל את השתתפותו כשבועיים לפני הטקס לאחר שלא אושרה בקשתו לנאום בטקס המרכזי, בטענה שיוצג הנרטיב הרוסי באשר למלחמת העולם השנייה. ככל הנראה על רקע דומה, ברגע האחרון נשיא ליטא, גיטנאס נאוסדה, ביטל את השתתפותו והוחלף על ידי יו"ר הפרלמנט הליטאי. נשיא אוקראינה וולודימיר זלנסקי הגיע לישראל אך ויתר על השתתפותו בפורום, לטענתו על מנת לפנות את מושבו עבור ניצולי שואה.

מרבית המנהיגים המבקרים הגיעו לישראל ב-22 בינואר ויצאו ממנה למחרת. הם לנו במספר בתי מלון בירושלים.

== אירועים ==
* 22 בינואר - ארוחת ערב ממלכתית לאורחים במשכן הנשיא.
* 23 בינואר:
** העצרת המרכזית בכיכר גטו ורשה במוסד יד ושם. הנואמים בעצרת היו נשיא צרפת, הנסיך צ'ארלס מבריטניה, נשיא רוסיה, סגן נשיא ארצות הברית, נשיא גרמניה, נשיא מדינת ישראל, ראש ממשלת ישראל בנימין נתניהו, נשיא קרן פורום השואה העולמי משה קנטור, ניצול השואה ויושב ראש מועצת יד ושם הרב ישראל מאיר לאו, יו"ר יד ושם אבנר שלו.
** חנוכת האנדרטה להרוגי המצור על לנינגרד ולמגיניה במלחמת העולם השנייה בירושלים על ידי נשיא רוסיה.

===אירועים נוספים===
נשיא אלבניה, [[איליר מטה (חליפה כחולה במרכז), מעניק ליחידת החילוץ וההצלה הארצית של פיקוד העורף את עיטור העיט המוזהב, 22 בינואר]]
נשיא המדינה וראש הממשלה ערכו פגישות אישיות עם כמה מהמנהיגים. מספר מנהיגים ערכו גם פגישות עם בני גנץ, ראש רשימת "כחול לבן", ברקע הבחירות לכנסת העשרים ושלוש וסיכוייו להיבחר לראשות הממשלה.

נשיא רוסיה ולדימיר פוטין נפגש בבית לחם עם נשיא הרשות הפלסטינית אבו מאזן וביקר בכותל המערבי, וגם נפגש עם אמה של נעמה יששכר. נשיא צרפת ביקר בכנסיית סנטה אנה בעיר העתיקה בירושלים. בכניסה למתחם הכנסייה צעק מקרון ודרש מהשוטרים ומהמאבטחים שליוו את המשלחת שלא יכנסו למתחם הכנסייה.

שגריר בריטניה בישראל, ניל ויגאן, ערך בביתו ברמת גן קבלת פנים לנסיך צ'ארלס לסיכום ביקורו בישראל. בקבלת הפנים נכחו אנשי ציבור רבים מבריטניה ומישראל.

נשיא אלבניה איליר מטה ניצל את ביקורו בישראל כדי לבקר במחנה רחבעם (מפקדת פיקוד העורף) ברמלה. מטה הודה לאנשי פיקוד העורף, ובפרט ליחידת החילוץ וההצלה הארצית, על הסיוע שהעניקו ברעידת האדמה באלבניה מספר חודשים קודם לכן והעניק ליחידה את עיטור העיט המוזהב .

== היערכות מוסדות המדינה ==
פורום השואה העולמי החמישי, בדרך ל[[משכן הנשיא, שני מאבטחים בצד שמאל, 22 בינואר 2020, ירושלים]]
אירוח מספר כה רב של אורחים רמי דרג מחוץ לארץ בישראל בו זמנית הצריך התארגנות מיוחדות מצד מוסדות המדינה. משרד החוץ, גופים ממשלתיים נוספים, מוסד יד ושם ומשטרת ישראל פעלו בהיערכות מיוחדת על מנת לקבל את האורחים, להעבירם אל יעדיהם ולאבטח אותם בעת שהותם. משטרת ישראל פרסה לצורך אבטחת האירועים כ-11 אלף שוטרים. כבישים ורחובות רבים בירושלים נסגרו לצורך הובלת האורחים. לפרקים נסגר גם כביש 1 לצורך תנועת האורחים מנמל התעופה בן-גוריון לירושלים ובכיוון ההפוך.

האורחים התקבלו בנמל התעופה בן-גוריון, שהפעילות האווירית השוטפת נמשכה בו ללא שינוי, אך לצורך האירוע הועברה במהלכו תנועת הנוסעים בטרמינל 1 אל טרמינל 3. בשל מחסור במקום ברחבות החנייה למטוסים הועברו רבים ממטוסי האורחים לחנייה זמנית בנמל התעופה רמון בערבה.

== קישורים חיצוניים ==

* [https://worldholocaustforum.org/world-holocaust-forum-2020/ פורום השואה העולמי החמישי], באתר World Holocaust Forum
* [https://www.yadvashem.org/he/holocaust-forum-2020/about.html פורום השואה העולמי החמישי], באתר יד ושם
* , יד ושם, 23 בינואר 2020

== הערות שוליים ==

קטגוריה:זיכרון השואה
קטגוריה:ישראל: כנסים
קטגוריה:ירושלים: אירועים
קטגוריה:יחסי האיחוד האירופי–ישראל
קטגוריה:2020 בישראל